钦定古今图书集成/明伦汇编/官常典/第101卷 > 代昭王充燿
## 钦定古今图书集成/明伦汇编/官常典/第101卷 > 代昭王充燿

按《明外史代简王传》：“昭王充燿，代简王桂六代孙懿
王俊杖子世，嘉靖六年袭封。十一年，大同军又叛，充
燿复东走宣府，帝再赐慰问。”十八年，乐昌王聪涓乞
徙代州。礼科都给事中丁湛言：“乐昌王以城域狭隘，
物价腾贵，请徙。倘代王亦以是请，何以应之？天下宗
藩皆聚处一城，亦皆以是请，又何以应之？况代藩北
控边鄙，南辅圻甸，比他藩尤要重，数年以来，叛者继
起，近甫少宁，正宜休息，示以安静。乃今宗亲无故改
迁，摇惑众志，不可已”而乐昌王竟徙朔州。二十四年，
和川奉国将军充灼坐罪夺爵，怨望，乃与襄垣中尉
充谋引寇入大同，杀代王以举事。应州人罗廷玺
与其党王廷荣以《白莲教》惑众，入见充灼为妖言。充
灼因与画计，约奉小王子入居大同，藉塞外兵攻雁
门，取平阳，立充灼为王。事定，即计杀小王子。充灼然
之，先遣人阴持火箭焚大同草场五六所，而令通塞
外语者卫奉阑出边。总兵周尚文逻卒摭获其所献
小王子表物，鞫实以闻，充灼等伏诛。总督侍郎翁万
达疏言：“大同土产狭瘠，禄饷不支。代宗孕育日繁，众
聚而贫，且地近边，易生反侧。请量移和川、昌化诸府
于山、陕隙地。”诏改迁于山西。先是，景泰间，昌化王仕
坛乞移封，景帝不许，至是乃迁。代宗自简至懿，封郡
王者凡二十有三，而外徙者十王。嘉靖二十六年，充
燿薨，子恭王廷埼嗣。